Karl H. Bornhøft (SF), 2008-05-06:
Jeg vil gerne starte med at rose Enhedslisten for deres forslag i dag.
Det er rigtigt, og det er velplaceret.
Jeg vil så også godt starte med at sige, at det kan opleves som lidt af et paradoks at høre dele af den argumentation, der bliver ført her fra Folketingssalen i dag, f.eks. at sundhedsforsikringer er til gavn for de svageste - det kunne jeg forstå.
Det skal da så være min opfordring, at hvis de, der siger det, virkelig mener det, synes jeg da, at de skulle tage at give de svageste de her sundhedsforsikringer i stedet for, for så var det jo da et oplagt mål at sige: Jamen der er ingen grund til, at de svageste skal være så glade for, at der er nogen, der får en fortrinsret, og de dermed muligvis kommer lidt længere frem i køen.
Hvis man virkelig vil de svage noget godt - og det er jo det, jeg kan høre at store dele af forsamlingen gerne vil - synes jeg da, at man skal begynde at give de her sundhedsforsikringer til lige præcis dem.
Så har jeg også noteret mig, at baggrunden for sundhedsforsikringerne er den helt enkle, at det offentlige tilbud ikke leverer varen.
Det er jo derfor, der er et marked.
Det synes jeg måske også vi skal tage med i vores overvejelser, inden vi kommer for langt ud i diskussionerne om, hvad der kan betale sig.
Jeg vil da også godt sige, at det var ikke så lidt af en overraskelse at høre, at der oven i købet er overskud for samfundet på de her sundhedsforsikringer, som fremført af Dansk Folkepartis ordfører.
Hvis det virkelig skulle være rigtigt, jamen så ville konklusionen da være, at vi sandelig skal have mange flere af de her forsikringer, altså hvis de oven i købet er så god en overskudsforretning for det offentlige.
Nu tror jeg måske nok, at det kunne blive svært at skaffe bevis for den sammenhæng, men det kunne da i hvert fald være en anden måde at forholde sig til det på.
Det, vi i SF synes er vigtigt at få sagt, er, at den frie og lige adgang til sundhed bør være noget af det mest elementære og selvfølgelige, vi kan tænke os.
Hvorfor skal det være mere rimeligt, at velstillede borgere bliver behandlet før mindre velstillede?
Er mennesker ikke lige meget værd?
Det synes jeg man med rette kan spørge om.
Det spørger vi i hvert fald os selv om i SF.
Og når vi hører konklusionen på de udsagn, der kommer her i dag, er svaret åbenbart: Nej, alle er åbenbart ikke lige.
Og det er i hvert fald heller ikke det, der afspejles i regeringens måde med f.eks. at acceptere den her skattefradragsret for arbejdsgiverbetalte sundhedsforsikringer, for det er jo lige præcis en meget stærkt medvirkende faktor til en øget ulighed inden for sundhedsområdet.
Men kan det virkelig være rigtigt, at vi skal have et sundhedssystem baseret på forsikringsordninger og privathospitaler, som ikke bare er dyrt, men også skaber større ulighed?
Jeg synes, og vi i SF synes, at der er mange, der skulle tænke sig godt om, inden den her udvikling går videre.
Man kan jo bare se på erfaringerne fra USA.
Vi synes jo, at et klart svar i den her sammenhæng bør være nej.
Derfor er vi ganske enkelt imod de her sundhedsforsikringer, og vi synes, at der under ingen omstændigheder er grundlag for at blive ved med at understøtte og blive ved med, at alle skal understøtte, for at nogle skal have en særlig fordel.
Derfor synes vi i denne sammenhæng, at hvis man virkelig vil noget med hensyn til den problemstilling, at behandle uligheden inden for sundhedsområdet, kan de her midler rent faktisk bruges langt bedre i andre sammenhænge.
Så kunne man vælge at sige: Jamen det, der skal skille os, skal ikke længere være, om man er inden for eller uden for arbejdsmarkedet.
Det, der skal skille os, i forhold til hvornår man skal have sundhedsydelser, er et spørgsmål om, hvornår man har et behov, og hvor kritisk det behov rent faktisk er.
Derfor synes vi egentlig, at det i høj grad haster med at komme tilbage på rette kurs og sørge for, at de værdier, som vi hidtil har fastsat skulle være de gode danske omkring behandlingen af vores borgere, når det handler om sundhed, er dem, vi igen skal satse på.
Vi vil heller ikke lægge skjul på, at vi faktisk synes, at udviklingen også viser, at sundhedsforsikringer øger risikoen for unødvendige behandlinger og overflødige operationer.
Jeg er nødt til at understrege, at det faktisk er et etisk problem, som vi er nødt til at forholde os til.
I den sammenhæng synes vi, det er vigtigere, at vi får fokus på at give det gode, basale tilbud til alle borgere, uanset om de er på arbejdsmarkedet eller uden for arbejdsmarkedet.
Vi synes, at vi skal investere de her samfundsmæssige penge på en anden måde, nemlig i ordentlige, velrettede tilbud til de borgere, der rent faktisk har brug for det.
Derfor støtter vi det her forslag og synes, at det er den rene og skære fornuft.